## Proiect

*UE*

**GUVERNUL REPUBLICII MOLDOVA**

**HOTĂRÂRE nr.\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_2023**

**cu privire la aprobarea proiectului de lege**

**privind regimul materialelor explozive cu destinație civilă**

Guvernul HOTĂRĂȘTE:

Se aprobă și se prezintă Parlamentului spre examinare proiectul de lege privind regimul materialelor explozive cu destinație civilă.

**PRIM-MINISTRU Dorin RECEAN**

**Contrasemnează:**

**Viceprim-minstru,**

**ministrul dezvoltării**

**economice și digitalizării Dumitru ALAIBA**

**Ministrul afacerilor interne Adrian EFROS**

Ministrul infrastructurii și

dezvoltării regionale Andrei SPÎNU

Ministrul finanțelor Petru ROTARU

*UE*

**PARLAMENTUL REPUBLICII MOLDOVA**

**L E G E**

**privind regimul materialelor explozive cu destinație civilă**

Parlamentul adoptă prezenta lege organică.

Prezenta lege transpune parțial Directiva 2014/28/UE a Parlamentului European și a Consiliului din 26 februarie 2014 privind armonizarea legislației statelor membre referitoare la punerea la dispoziție pe piață și controlul explozivilor de uz civil (reformare) (text cu relevanță pentru SEE), publicată în Jurnalul Oficial al Uniunii Europene L 96 din 29 martie 2014.

**Capitolul I**

**DISPOZIȚII GENERALE**

**Articolul 1.** Domeniul de reglementare

(1) Prezenta lege se aplică explozivilor cu destinație civilă, stabilește condițiile în care procurarea, înstrăinarea, deținerea, folosirea și operațiunile cu acestea sunt permise pe teritoriul Republicii Moldova.

(2) Prevederile prezentei legi nu se aplică:

a) explozivilor militari din dotarea organelor administrației publice, care au competențe în domeniul apărării naționale, securității statului și ordinii publice, al căror regim este reglementat prin legi și acte normative speciale;

b) precursorilor de explozivi;

c) munițiilor;

d) articolelor pirotehnice.

(3) În cazul în care tratatele internaționale la care Republica Moldova este parte conțin alte reguli decât cele prevăzute de legislația națională privind materialele explozive, se aplică prevederile tratatului internațional.

(4) Republica Moldova nu poate interzice, restricționa sau împiedica punerea la dispoziție pe piață a materialelor explozive care îndeplinesc cerințele prevăzute în directivele Parlamentului European și a Consiliului privind punerea la dispoziție pe piață și controlul explozivilor de uz civil.

**Articolul 2.** Noțiuni principale

În sensul prezentei legi, termenii utilizați au următoarele semnificații:

noțiuni de bază:

*artificier* – specialist atestat, în modul stabilit, de către autoritatea administrativă de specialitate abilitată în domeniul securității industriale, să prepare și/sau să manipuleze materiale explozive;

*etichetă* – înscris pe suport material, tipărit, aplicat/atașat, pe/la materialele explozive cu destinație civilă, care însoțește produsul pe durata de viață a acestuia și conține în principal elemente de identificare, caracteristici tehnice, instrucțiuni de utilizare și securitate, precum și orice alte înscrisuri relevante pe care producătorul le consideră necesare;

*exploziv* – materiale și articole considerate ca fiind explozibile în recomandările Organizației Națiunilor Unite privind transportul produselor periculoase și care se încadrează în clasa 1 a acestor recomandări;

*exploziv vrac* – exploziv, cum ar fi amestecurile explozive simple, care nu este încartușat și care la locul de utilizare este încărcat gravitațional, prin pompare sau prin mijloace pneumatice;

*exploziv încartușat* – exploziv conținut într-un înveliș din hârtie, carton, masă plastică sau alt material și care este utilizat sub această formă;

*operațiune cu materiale explozive* – fabricarea, comercializarea, depozitarea, importul, exportul, reexportul, tranzitul materialelor explozive cu destinație civilă și/sau efectuarea lucrărilor cu materiale explozive;

*operatori economici* – înseamnă producătorul, reprezentantul autorizat, importatorul, distribuitorul și orice persoană fizică sau juridică care se angajează în activități legate de depozitarea, utilizarea, transferul, importul, exportul ori comercializarea de explozivi;

*precursori de explozivi* – anumite substanțe și amestecuri care pot fi transformate într-un exploziv printr-o reacție chimică, sau o serie de reacții chimice;

*transport de materiale explozive* – orice deplasare fizică a materialelor explozive pe teritoriul Republicii Moldova, precum și dinspre alte state către Republica Moldova sau invers, cu excepția deplasărilor în cadrul aceluiași amplasament;

noțiuni privind tipurile de documente:

*certificat de utilizator final* – document, care garantează că materialele explozive importate, exportate sau reexportate vor fi utilizate conform destinației specificate în autorizația de import, export sau reexport, eliberată de autoritatea respectivă din Republica Moldova sau de peste hotare, responsabilă de controlul importului, exportului, reexportului și tranzitului de mărfuri strategice;

*permis pentru obținerea și depozitarea materialelor explozive* – document, emis în condițiile legii de autoritatea competentă, prin care se atestă dreptul titularului de a obține (procura), depozita (păstra) materiale explozive;

noțiuni privind clasificarea materialelor explozive după categorii:

*substanță explozivă* – parte esențială, principală, constitutivă a unui lucru care reprezintă un corp omogen alcătuit din atomi și molecule formate din aceleași elemente solide, lichide sau gazoase ce posedă o anumită formă, culoare, miros, gust și are proprietăți de explozie;

*amestec exploziv* – combinație de substanțe diferite care își păstrează proprietățile caracteristice, formând un melanj sau mixtură ce are proprietăți de explozie;

*emulsie explozivă* – amestec dispens format din două lichide insolubile unul în celălalt, care în combinație are proprietăți de explozie;

*dispozitiv exploziv* – ansamblu de piese legate între ele într-un anumit fel și care îndeplinește o funcție bine determinată într-un sistem tehnic cu proprietăți de explozie.

**Articolul 3.** Delimitarea competențelor

(1)Reglementarea juridică a controlului asupra materialelor explozive ține de competența Parlamentului.

(2) În conformitate cu împuternicirile sale, Guvernul:

a) aprobă actele normative de aplicare a prezentei legi;

b) realizează politica de stat în domeniul circulației și folosirii materialelor explozive;

c) decide achiziționarea materialelor explozive, inclusiv din circuitul civil, pentru autoritățile administrației publice care au competențe în domeniul apărării naționale, securității statului și ordinii publice.

(3) Autoritatea centrală de specialitate abilitată în domeniul securității industriale notifică autoritățile abilitate în domeniu a statelor străine și organizațiilor internaționale relevante privind transferul de materiale explozive cu destinație civilă efectuat de pe teritoriul Republicii Moldova către acestea.

(4) Autoritatea administrativă de specialitate abilitată în domeniul securității industriale are următoarele funcții:

a) elaborează instrucțiuni corespunzătoare privind regimul materialelor explozive cu destinație civilă, precum și forma și conținutul documentelor emise în temeiul prezentei legi;

b) autorizează, realizează controlul și supravegherea privind procurarea, înstrăinarea, deținerea, depozitarea și folosirea materialelor explozive, precum și efectuarea operațiunilor cu acestea, în condițiile prezentei legi;

c) autorizează artificierii;

d) confirmă notificările pentru acces la lucrările și operațiunile cu materiale explozive cu destinație civilă;

e) emite prescripții executorii privind înlăturarea încălcării condițiilor de licențiere și/sau condițiilor de activitate.

f) aplică măsurile necesare în procesul de ridicare, transportare și depozitare a materialelor explozive deținute sau utilizate ilegal, precum și introducerea sau punerea la dispoziției pe piață a unor materiale explozive neconforme.

(5) Autoritatea de specialitate abilitată în domeniul licențierii eliberează, reperfectează, prelungește, suspendă și retrage licența pentru efectuarea operațiunilor cu materiale explozive.

(6) Inspectoratul General al Poliției, prin intermediul structurilor din subordinea acestuia, la necesitate, va acorda suport de specialitate autorității administrative abilitată în domeniul securității industriale, pentru a fi luate măsurile necesare în procesul de ridicare, transportare și depozitare a materialelor explozive deținute sau utilizate ilegal, precum și în cazul introducerii sau punerii la dispoziției pe piață a unor materiale explozive neconforme.

(7) Autoritatea de specialitate abilitată în domeniul securității și sănătății în muncă are funcții de exercitare a inspecției de stat asupra respectării actelor normative în domeniul muncii la efectuarea operațiunilor cu materiale explozive.

(8) Autoritatea de specialitate abilitată în domeniul protecției mediului are funcții de exercitare a controlului de stat asupra respectării actelor normative în domeniul protecției mediului ambiant la efectuarea operațiunilor cu materiale explozive.

**Articolul 4.** Aspecte generale privind regimul materialelor explozive

(1) Introducerea pe piața Republicii Moldova a materialelor explozive este admisă numai în condițiile în care acestea respectă cerințele esențiale de securitate aplicabile lor, prevăzute în anexa nr. 2 la prezenta lege, ce urmărește să asigure un nivel înalt de protecție a sănătății umane și siguranței publice, protecția și siguranța consumatorilor, precum și protecția mediului.

(2) Amestecurile explozive simple pot fi preparate manual sau mecanizat, pe baza instrucțiunilor tehnice elaborate in acest sens, cu respectarea cerințelor esențiale de securitate.

(3) Termenul de garanție a materialelor explozive poate fi prelungit numai cu acordul producătorului.

**Articolul 5.**Restricții și interdicții

Se interzice:

a) folosirea materialelor explozive în alte scopuri decât cele pentru care au fost concepute;

b) accesul persoanelor neautorizate la efectuarea operațiunilor cu materiale explozive;

c) prepararea și/sau manipularea materialelor explozive de către persoanele care nu au calitatea de artificier;

d) transportarea și păstrarea materialelor explozive neetichetate în modul stabilit;

e) folosirea materialelor explozive cu termen de valabilitate expirat;

f) înstrăinarea sau transmiterea sub orice formă a materialelor explozive unei persoane care nu este autorizată în modul stabilit și în lipsa notificării prealabile a producătorului sau distribuitorului pentru efectuarea acestei tranzacții sau operațiune;

g) efectuarea activităților prevăzute în licență, prin intermediari neautorizați;

h) depozitarea materialelor explozive în spații, care nu corespund condițiilor și specificațiilor tehnice stabilite de Guvern;

i) păstrarea materialelor explozive în depozitele destinate articolelor pirotehnice.

**Capitolul II**

**CLASIFICAREA ȘI ETICHETAREA MATERIALELOR EXPLOZIVE**

**Articolul 6.** Diviziuni și grupe de materiale explozive

(1) Materialele explozive se clasifică în conformitate cu recomandările Organizației Națiunilor Unite privind transportul produselor periculoase și care se încadrează în clasa 1 a acestor recomandări, conform anexei nr. 1;

(2) Articolele considerate ca pirotehnice sau muniție, conform recomandărilor Organizației Națiunilor Unite privind transportul mărfurilor periculoase, sunt prevăzute în anexa nr. 1 din Directiva 2014/28/UE a Parlamentului European și a Consiliului din 26 februarie 2014 privind armonizarea legislației statelor membre referitoare la punerea la dispoziție pe piață și controlul explozivilor de uz civil (reformare).

**Articolul 7.** Etichetarea materialelor explozive

(1)Materialele explozive cu destinație civilă trebuie etichetate corespunzător cerințelor stabilite pentru categoria din care face parte.

(2) Eticheta materialelor explozive cu destinație civilă trebuie să conțină obligatoriu următoarele informații:

a) denumirea comercială sau marca înregistrată;

b) numele și adresa producătorului și importatorului;

c) numărul ONU și codul de clasificare;

d) data fabricării și numărul lotului.

(3) Materialele explozive cu destinație civilă trebuie să fie însoțite de instrucțiuni și informații de securitate și sănătate în muncă privind transportul, depozitarea, utilizarea, precum și orice alte informații pe care producătorul le consideră necesare.

(4) Persoanele juridice care au dreptul să dețină materiale explozive pot solicita producătorilor informații suplimentare în ceea ce privește materialele explozive cu destinație civilă din punct de vedere tehnic, al securității și sănătății în muncă, mediului, cu excepția acelor informații care constituie proprietate industrială sau secrete de fabricație.

(5) Autoritățile competente pot solicita, numai în mod întemeiat, persoanelor juridice care au dreptul să dețină materiale explozive orice informații relevante privind materialele explozive cu destinație civilă din punct de vedere tehnic, al securității și sănătății în muncă, mediului, cu excepția acelor informații care constituie proprietate industrială sau secrete de fabricație.

(6) În cazul în care o persoană juridică care are dreptul să dețină materiale explozive sau autoritățile competente consideră necesară completarea instrucțiunilor, acestea trebuie aduse la cunoștința producătorului, în modul în care poate face dovada acestei comunicări.

**Capitolul III**

**OBLIGAȚIILE OPERATORILOR ECONOMICI**

**Articolul 8.** Obligațiile producătorilor

(1) La introducerea pe piață sau pentru utilizarea în scop propriu a materialelor explozive, producătorii asigură că acestea au fost proiectate și fabricate în conformitate cu cerințele esențiale de securitate prevăzute în anexa nr. 2.

(2) Producătorii întocmesc documentația tehnică și efectuează procedura relevantă de evaluare a conformității materialelor explozive. În cazul în care s-a demonstrat conformitatea explozivului cu cerințele aplicabile prin procedura de evaluare a conformității, producătorii întocmesc o declarație de conformitate și aplică marcajul CE.

(3) Producătorii păstrează documentația tehnică și declarația de conformitate pe o perioadă de 10 ani după introducerea pe piață a explozivului.

(4) Producătorii se asigură că există proceduri care garanteze conformitatea continuă a producției de/în serie. Modificările în proiectare sau cele referitoare la caracteristicile explozivului și modificările standardelor europene armonizate adoptate ca standarde naționale sau ale altor specificații tehnice, în raport cu care se declară conformitatea unui exploziv, se iau în considerare în mod corespunzător.

(5) Producătorii se asigură că explozivii pe care i-au introdus pe piață poartă identificarea unică în conformitate cu sistemul de identificare și trasabilitate a explozivilor stabilit de Guvern.

(6) Producătorii se asigură că explozivii pe care i-au introdus pe piață sunt etichetați și însoțiți de instrucțiuni privind securitatea, într-o limbă ușor de înțeles pentru utilizatorii finali. Instrucțiunile și informațiile privind securitatea, precum și orice text imprimat pe etichete, trebuie să fie clare, de înțeles și inteligibile.

(7) Producătorii care consideră sau au motive să creadă că un exploziv pe care l-au introdus pe piață nu este conform cu noile reglementări iau de îndată măsuri corective necesare pentru a aduce respectivul exploziv în conformitate, pentru a-l retrage sau pentru a-l rechema, după caz. În cazul în care explozivul reprezintă un risc, producătorii informează imediat în acest sens autoritățile naționale competente din statul în care au pus la dispoziție pe piață explozivul, indicând detaliile, în special cu privire la neconformitate și la orice măsuri corective luate.

(8) Producătorii, în urma unei cereri motivate din partea unei autorități naționale competente, furnizează acesteia toată informația și documentația necesară, pe suport de hârtie sau în format electronic, pentru a demonstra conformitatea explozivului cu reglementările în vigoare, într-o limbă ușor de înțeles pentru autoritatea în cauză. Aceștia cooperează cu autoritatea respectivă, la cererea acesteia, cu privire la orice măsură luată pentru eliminarea riscurilor prezentate de explozivii pe care aceștia i-au introdus pe piață.

(9) La solicitarea autorităților competente sau persoanelor juridice care au dreptul să dețină materiale explozive, producătorii sunt obligați să completeze cu informație suplimentară instrucțiunile care însoțesc materialele explozive.

**Articolul 9.** Reprezentanți împuterniciți

(1) Un producător poate numi printr-un mandat scris un reprezentant împuternicit.

(2) Obligațiile stabilite la art. 8 alin. (1) și obligația de a întocmi documentația tehnică menționată la art. 8 alin. (2) nu fac parte din mandatul reprezentantului împuternicit.

(3) Reprezentantul împuternicit îndeplinește sarcinile prevăzute în mandatul primit de la producător. Mandatul permite reprezentantului împuternicit să îndeplinească cel puțin următoarele:

a) să păstreze declarația de conformitate și documentația tehnică pe o perioadă de 10 ani după introducerea pe piață a explozivului;

b) la cererea motivată a unei autorități naționale competente în domeniul securității industriale, să furnizeze toate informațiile și documentația necesară pentru a demonstra conformitatea explozivului;

c) să coopereze cu autoritățile naționale competente prevăzute la art.3, la cererea acestora, cu privire la orice măsură luată pentru eliminarea riscurilor reprezentate de explozivii care fac obiectul mandatului reprezentantului împuternicit.

**Articolul 10.** Obligațiile distribuitorilor

(1) Distribuitorii au obligația să pună la dispoziție pe teritoriul Republicii Moldova numai materiale explozive care sunt admise în circuitul civil și sunt conforme cu cerințele esențiale de securitate.

(2) Înainte de a pune la dispoziție un exploziv pe piață, distribuitorii garantează că de către producător sau importator a fost îndeplinită procedura de evaluare a conformității și au fost respectate cerințele sistemului de identificare și de trasabilitate a materialelor explozive.

(3) Distribuitorii verifică dacă explozivul poartă marcajul CE, dacă acesta este însoțit de documentele necesare și de instrucțiuni și informații privind securitatea, într-o limbă ușor de înțeles pentru utilizatorii finali și autoritățile de supraveghere a pieței.

(4) Dacă un distribuitor consideră sau are motive să creadă că un exploziv nu este conform cu cerințele esențiale de securitate, acesta nu pune la dispoziție pe piață explozivul înainte ca el să fie adus în conformitate, iar atunci când explozivul prezintă un risc, distribuitorul informează imediat producătorul sau importatorul în acest sens, precum și autoritatea prevăzută la art. 3 alin. (4).

(5) Distribuitorii se asigură că, atât timp cât un exploziv se află în responsabilitatea lor, condițiile de depozitare sau transport al acestuia nu periclitează conformitatea sa cu cerințele esențiale de securitate.

(6) Distribuitorii care consideră sau au motive să creadă că un exploziv pe care l-au pus la dispoziție pe piață nu este conform cu reglementările legale iau de îndată măsurile corective necesare pentru a aduce respectivul exploziv în conformitate, pentru a-l retrage sau pentru a-l rechema, după caz. În cazul în care explozivul prezintă un risc, distribuitorii informează imediat în acest sens autoritățile naționale competente din statul în care au pus la dispoziție pe piață explozivul, indicând detaliile, în special cu privire la neconformitate și la orice măsuri corective luate.

(7) Distribuitorii, la cererea motivată a unei autorități competente, furnizează acesteia toate informațiile și documentația necesară, pe suport de hârtie sau în format electronic, pentru a demonstra conformitatea explozivului. Aceștia cooperează cu autoritatea respectivă, la cererea acesteia, cu privire la orice măsură luată pentru eliminarea riscurilor prezentate de explozivii pe care aceștia i-au făcut disponibili pe piață.

(8) Distribuitorii de materiale explozive au obligația de a ține evidențele privind intrările, ieșirile, stocurile, cantitatea comercializată de materiale explozive, care vor fi puse la dispoziția organelor de control la solicitarea acestora.

(9) Distribuitorii vor elibera materiale explozive numai persoanelor juridice licențiate care dețin permis pentru obținerea și depozitarea acestora, numai pentru categoria și cantitatea de materiale explozive înscrise în acesta și numai după prezentarea certificatului de utilizator final.

**Articolul 11.** Obligațiile importatorilor

(1)Importatorii au obligația să introducă pe teritoriul Republicii Moldova numai materiale explozive care sunt admise în circuitul civil și sunt conforme cu cerințele esențiale de securitate.

(2) Înainte de introducere pe piață a unui exploziv, importatorii garantează că de către producător a fost îndeplinită procedura de evaluare a conformității, au fost respectate cerințele sistemului de identificare și de trasabilitate a materialelor explozive și a fost aplicat marcajul CE.

(3) Dacă un importator consideră sau are motive să creadă că un exploziv nu este conform cu cerințele esențiale de securitate, acesta nu introduce explozivul pe piață înainte ca el să fie adus în conformitate, iar în cazul în care explozivul prezintă un risc, importatorul informează imediat producătorul și autoritatea prevăzută la art. 3 alin. (4).

(4) Importatorii indică pe exploziv denumirea lor, denumirea lor comercială înregistrată sau marca lor înregistrată și adresa la care pot fi contactați sau, dacă acest lucru nu este posibil, pe ambalaj sau într-un document care însoțește explozivul. Datele de contact sunt comunicate într-o limbă ușor de înțeles pentru utilizatorii finali și autoritățile de supraveghere a pieței.

(5) Pot fi importate numai materiale explozive care sunt etichetate conform cerințelor stabilite și sunt însoțite de instrucțiuni privind securitatea, într-o limbă ușor de înțeles pentru utilizatorii finali, conform legislației.

(6) Importatorii vor respecta condițiile de transportare și depozitare a materialelor explozive, astfel încât să nu fie periclitată conformitatea sa cu cerințele esențiale de securitate.

(7) Importatorii care consideră sau au motive să creadă că un exploziv pe care l-au introdus pe piață nu este conform cu reglementările legale iau de îndată măsuri corective necesare pentru a aduce respectivul exploziv în conformitate, pentru a-l retrage sau pentru a-l rechema, după caz. În cazul în care explozivul reprezintă un risc, importatorii informează imediat în acest sens autoritatea națională competentă în domeniul securității industriale din statul în care au pus la dispoziție pe piață explozivul, indicând detaliile, în special cu privire la neconformitate și la orice măsuri corective luate.

(8) Importatorii păstrează o copie de declarație de conformitate pentru o perioadă de 10 ani după introducerea pe piață a explozivului și se asigură că declarația de conformitate și documentația tehnică poate fi pusă la dispoziția autorităților de supraveghere a pieței la cererea acestora.

(9) Importatorii, în urma unei cereri motivate din partea unei autorități naționale competente în domeniul securității industriale, furnizează acesteia toată informația și documentația necesară, pe suport de hârtie sau în format electronic, pentru a demonstra conformitatea explozivului cu reglementările în vigoare, într-o limbă ușor de înțeles pentru autoritatea solicitantă. Aceștia cooperează cu autoritatea solicitantă, la cererea acesteia, cu privire la orice măsură luată pentru eliminarea riscurilor prezentate de explozivii pe care aceștia i-au introdus pe piață.

(10) Importatorii de materiale explozive au obligația de a ține evidențele privind intrările, ieșirile, stocurile, cantitatea comercializată de materiale explozive, care vor fi puse la dispoziția organelor de control la solicitarea acestora.

**Articolul 12.** Situațiile în care obligațiile producătorilor se aplică importatorilor și distribuitorilor

Un importator sau un distribuitor este considerat producător în sensul prezentei legi și este supus obligațiilor ce revin producătorului în temeiul art. 8 atunci când introduce pe piață un exploziv sub denumirea sau marca sa sau modifică un exploziv deja introdus pe piață într-o manieră care poate afecta conformitatea.

**Articolul 13.** Obligațiile utilizatorilor

1. Materialele explozive vor fi utilizate strict, după cum urmează:
2. numai în scopuri pentru care au fost concepute;
3. numai de către operatorii economici licențiați, care dispun de certificat de utilizator final pentru această categorie și cantitate de exploziv.

(2) Utilizatorii de materiale explozive vor respecta condițiile de transportare, depozitare, preparare și încartușare a acestora.

(3) Utilizatorii de materiale explozive vor asigura cu pază spațiile de depozitare, prelucrare și încartușare a acestora, precum și teritoriul adiacent, conform condițiilor stabilite.

(4) Utilizatorii de materiale explozive vor asigura respectarea actelor normative în domeniul muncii la efectuarea operațiunilor cu materiale explozive.

(5) Persoanele juridice licențiate pentru desfășurarea operațiunilor cu materiale explozive au obligația de a ține evidențele privind intrările, ieșirile, consumul, stocurile, cantitatea preparată, încartușată și comercializată de materiale explozive, care vor fi puse la dispoziția organelor de control la solicitarea acestora.

(6) Utilizatorii de materiale explozive vor asigura condițiile de securitate deplină și de inofensivitate a acestora.

**Capitolul IV**

**REGIMUL OPERAȚIUNILOR CU MATERIALE EXPLOZIVE**

**Articolul 14.** Notificarea și confirmarea accesului la operațiunile cu materiale explozive

(1) Confirmarea oficială a capacităților pentru acces la operațiunile cu materiale explozive se acordă persoanelor fizice cetățeni ai Republicii Moldova, dacă nu se află în una din situațiile specificate la alin. (2) din prezentul articol și întrunesc cumulativ următoarele condiții:

a) au împlinit vârsta de 21 ani;

b) sunt apte din punct de vedere psihologic și medical (concluzie narcologică și psihiatrică, eliberate cu cel mult 12 luni înaintea depunerii cererii) pentru a efectua operațiuni cu materiale explozive.

(2) Confirmarea prevăzut la alin. (1) nu se acordă persoanelor care se află în una din următoarele situații:

a) sunt învinuite sau inculpate în cauze penale pentru fapte săvârșite cu intenție, potrivit legislației în vigoare;

b) au antecedente penale;

c) au fost condamnate prin hotărâre judecătorească irevocabilă pentru infracțiuni comise cu intenție cu folosirea armelor sau munițiilor, a materialelor explozive sau toxice, precum și a substanțelor narcotice, psihotrope și a precursorilor;

d) au fost condamnate prin hotărâre judecătorească irevocabilă la pedeapsă de privațiune de libertate pentru infracțiuni comise cu intenție;

e) prezintă pericol pentru ordinea publică, viața și integritatea corporală a persoanelor și se află la evidență specială în organele de poliție;

f)  în privința cărora au fost aplicate ordinul de restricție de urgență sau ordonanța de protecție;

g) au fost private prin hotărâre judecătorească irevocabilă de dreptul de a ocupa anumite funcții sau de a exercita o anumită activitate.

(3) Confirmarea prevăzut la alin. (1) se eliberează de autoritatea administrativă de specialitate abilitată în domeniul securității industriale, la notificarea depusă de persoana juridică care are dreptul să dețină materiale explozive. La notificare se anexează:

a) copia de pe licența de activitate a agentului economic pentru desfășurarea operațiunilor cu materiale explozive, care a înaintat notificarea;

b) copia de pe contractul de muncă încheiat între agentul economic licențiat pentru desfășurarea operațiunilor cu materiale explozive și persoana pentru care se dorește confirmarea capacităților și a întrunirii condițiilor de acces la operațiunile cu materiale explozive;

c) copia de pe buletinul de identitate al candidatului;

d) copia de pe carnetul de artificier al candidatului;

e) aviz despre starea psihologică din care să rezulte că candidatul este apt să prepare și/sau să manipuleze materiale explozive, eliberat, cu cel mult 12 luni înaintea depunerii notificării, de un psiholog;

f) certificat medical eliberat cu cel mult 12 luni înaintea depunerii notificării, din care să rezulte că candidatul este apt din punct de vedere medical (concluzie narcologică și psihiatrică) pentru a prepara și/sau a manipula materiale explozive;

g) cazier judiciar detaliat al candidatului.

(4) Notificarea pentru obținerea confirmării oficiale a capacităților și a întrunirii condițiilor stabilite de prezenta lege se soluționează în cel mult 15 zile lucrătoare de la data depunerii solicitării sau de la data notificării.

(5) Dacă autoritatea competentă în soluționarea notificării constată că nu sunt îndeplinite condițiile prevăzute la alin. (1) sau că persoana pentru care este solicitată confirmarea se află în una din situațiile specificate la alin. (2), acestuia i se refuză eliberarea confirmării capacităților și a întrunirii condițiilor pentru acces la operațiunile cu materiale explozive și i se comunică în scris agentului economic solicitant, în termenul stipulat la alin. (3), decizia luată.

(6) Deciziile emise în condițiile alin. (5) pot fi contestate conform Codului administrativ.

**Articolul 15.** Efectuarea operațiunilor cu materiale explozive

(1) Operațiunile cu materiale explozive pot fi efectuate pe teritoriul Republicii Moldova numai de către persoanele juridice licențiate sau prin intermediul lor, în condiții stabilite de prezenta lege.

(2) Persoanele juridice pot efectua operațiuni cu materiale explozive în baza licenței eliberată de autoritatea de specialitate abilitată în domeniul licențierii.

(3) Se supun reglementării prin licențiere operațiunile cu materiale explozive după cum urmează: fabricarea, comercializarea, depozitarea, importul, exportul, reexportul, tranzitul materialelor explozive cu destinație civilă și/sau efectuarea lucrărilor cu acestea.

(4) În cadrul activității persoanelor juridice licențiate pentru desfășurarea operațiunilor cu materiale explozive, lucrările auxiliare cu materiale explozive, cu excepția lucrărilor de preparare și/sau manipulare a acestora, pot fi efectuate de către personal auxiliar, sub supravegherea artificierilor.

**Articolul 16.** Condițiile de licențiere

Licența pentru desfășurarea operațiunilor cu materiale explozive prevăzute la art. 15 alin. (3) se acordă persoanei juridice, care întrunește următoarele condiții în dependență de genul de operațiunea desfășurată cu materiale explozive:

a) deține spații destinate pentru depozitarea materialelor explozive, care corespund condițiilor și specificațiilor tehnice stabilite de Guvern;

b) deține spații destinate pentru prepararea sau încartușarea materialelor explozive, care corespund condițiilor și specificațiilor tehnice stabilite de Guvern;

c) dispune de transport specializat pentru transportul mărfurilor periculoase, corespunzător condițiilor stabilite în Acordul european referitor  la transportul  rutier internațional al mărfurilor periculoase (ADR), încheiat la Geneva la 30 septembrie 1957, la care Republica Moldova a aderat prin Hotărârea Parlamentului nr. 44/1998, sau are încheiat contract de prestare a serviciilor de transport cu o persoană care dispune de transport specializat pentru transportul mărfurilor periculoase;

d) cel puțin un angajat deține calitatea de artificier;

e) toți angajații întreprinderii, care au acces la operațiunile cu materiale explozive, întrunesc condițiile prevăzute la art. 14 alin. (1), nu se află în niciuna din situațiile stipulate la art. 14 alin. (2) și dispun de confirmare a capacităților și a întrunirii condițiilor pentru acces la operațiunile cu materiale explozive, eliberată de către autoritatea administrativă de specialitate abilitată în domeniul securității industriale.

**Articolul 17.** Documentele necesare pentru obținerea

sau prelungirea licenței

(1) Pentru obținerea licenței, administratorul întreprinderii sau organizației ori persoana împuternicită de acesta, personal depune la autoritatea de licențiere o cerere de modelul stabilit de această autoritate, semnată olograf sau electronic de persoana care depune cererea, care conține:

a) denumirea, forma juridică de organizare, adresa juridică și de e-mail, numărul de telefon, sediul, IDNO al întreprinderii sau al organizației;

b) genul de activitate, integral sau parțial, pentru a cărui desfășurare solicitantul de licență intenționează să obțină licența sau să o prelungească;

c) asumarea pe propria răspundere de către solicitantul de licență a responsabilității pentru respectarea condițiilor de licențiere la desfășurarea genului de activitate pentru care se solicită licență și pentru autenticitatea documentelor prezentate.

(2) La cererea pentru eliberarea licenței se anexează:

a) copia documentului ce atestă înregistrarea întreprinderii;

b) extras din ordinul privind numirea în funcție a conducătorului întreprinderii sau copia procesului-verbal al ședinței asociațiilor privind numirea în funcție a administratorului întreprinderii;

c) copia buletinului de identitate pentru fiecare angajat;

d) avizul psihologului pentru angajații întreprinderii, care au acces la operațiunile cu materiale explozive, eliberat cu cel mult 12 luni înaintea depunerii cererii;

e) certificatul de la medicul narcolog pentru angajații întreprinderii, care au acces la operațiunile cu materiale explozive, eliberat cu cel mult 12 luni înaintea depunerii cererii;

f) certificatul de la medicul psihiatru pentru angajații întreprinderii, care au acces la operațiunile cu materiale explozive, eliberat cu cel mult 12 luni înaintea depunerii cererii;

g) declarație cu privire la lipsa antecedentelor penale pentru angajații întreprinderii, care au acces la operațiunile cu materiale explozive, conform cerințelor de la art.14 alin.(2) din prezenta lege;

h) copia titlului de proprietate sau a contractului de locațiune pentru spațiile de depozitare, preparare sau încartușare a materialelor explozive;

i) copia documentului care atestă că deține transport specializat pentru transportarea mărfurilor periculoase sau a contractului încheiat cu un agent economic care poate presta legal astfel de servicii;

j) copia documentului care atestă deținerea calificării de artificier, cel puțin pentru un angajat;

k) dovada achitării taxei pentru licență.

(3) Odată cu recepționarea solicitării, autoritatea de licențiere:

a) emite certificatul constatator cu privire la recepționarea cererii;

b) în scopul verificării întrunirii condițiilor declarate și specificate la art.14 din prezenta lege, solicită informația necesară de la Serviciul de Informații și Securitate și/sau Inspectoratul General al Poliției, pe care aceste autorități sunt obligate să o acorde în maxim 10 zile lucrătoare;

c) solicită o vizită de control de la autoritatea/autoritățile de control aferente, cu eliberarea în cel mult 10 zile a procesului-verbal de control corespunzător, cu scopul constatării întrunirii condițiilor stabilite de prezenta lege pentru spațiile destinate operațiunilor cu materiale explozive.

(4) La cererea pentru prelungirea licenței se anexează numai documentele care necesită actualizare sau conțin date diferite de cele prezentate la momentul eliberării licenței.

(5) Documentele se depun în original sau în copii cu prezentarea originalelor pentru verificare și autentificare.

(6) Solicitarea altor documente decât cele prevăzute de prezentul articol se interzice.

(7) Cererea pentru eliberarea/prelungirea licenței și documentele anexate la ea se înregistrează conform borderoului, a cărui copie se expediază (se înmânează) solicitantului de licență, cu mențiunea privind data înregistrării cererii, autentificată prin semnătura persoanei responsabile a autorității de licențiere.

(8) Cererea pentru eliberarea/prelungirea licenței nu se înregistrează, în cazul în care:

a) aceasta a fost depusă și semnată de către o persoană care nu are împuternicirile respective;

b) documentele au fost perfectate cu încălcarea cerințelor prezentului articol.

(9) Despre refuzul înregistrării cererii pentru eliberarea/prelungirea licenței, solicitantul/titularul de licență este informat în scris în cel mult 3 zile lucrătoare din ziua adresării, indicându-se temeiurile refuzului.

(10) După înlăturarea cauzelor ce au servit temei pentru refuzul înregistrării cererii pentru eliberarea/prelungirea licenței, solicitantul/titularul de licență poate depune o nouă declarație, care se examinează în modul stabilit.

**Articolul 18.** Eliberarea sau prelungirea licenței

(1) Modul de solicitare, acordare, prelungire, suspendare și retragere a licenței, precum și de solicitare și eliberare a duplicatului licenței sau reperfectarea acesteia pentru activitatea prevăzută la art.15 alin.(3) se efectuează în conformitate cu legislația privind reglementare prin autorizare a activității de întreprinzător în partea în care nu este reglementat de prezenta lege.

(2) Documentele pentru eliberarea/prelungirea sau reperfectarea licenței pentru activitatea prevăzută la art.15 alin.(3) se examinează în termen de 20 zile lucrătoare de la eliberarea certificatului constatator cu privire la recepționarea cererii, iar despre decizia adoptată se informează în scris solicitantul, în baza căreia se achită taxa prevăzută de legislație.

**Articolul 19.** Temeiurile de suspendare temporară sau de retragere a licenței

(1) Drept temei pentru realizarea acțiunilor prevăzute de lege pentru suspendarea temporară a licenței servesc:

a) cererea titularului de licență privind suspendarea acesteia;

b) nerespectarea prescripției privind înlăturarea încălcării condițiilor de licențiere, inclusiv condițiile pe care trebuie să le întrunească spațiile de depozitare, preparare sau încartușare a materialelor explozive, precum și condițiile de asigurare cu pază și sisteme de alarmare împotriva efracției a acestora;

c) neîndeplinirea obligațiilor prevăzute la art. 8 și 13.

(2) Licența se suspendă temporar și în alte cazuri prevăzute expres de legislație.

(3) Termenul de valabilitate a licenței nu se prelungește pe perioada de sistare temporară a acesteia.

(4) Drept temei pentru realizarea acțiunilor prevăzute de lege pentru retragerea licenței servesc:

a) cererea titularului de licență privind retragerea acesteia;

b) decizia cu privire la anularea înregistrării de stat a titularului de licență;

c) depistarea unor date neautentice în documentele prezentate autorității de licențiere;

d) stabilirea faptului de transmitere a licenței sau a copiei de pe aceasta altei persoane în scopul desfășurării genului de activitate licențiată;

e) neînlăturarea, în termenul stabilit, a circumstanțelor care au dus la suspendarea temporară a  licenței;

f) nerespectarea a doua oară a prescripțiilor privind lichidarea încălcărilor ce țin de condițiile pe care trebuie să le întrunească spațiile de depozitare, preparare sau încartușare a materialelor explozive, precum și condițiile de asigurare cu pază și sisteme de alarmare împotriva efracției a acestora;

g) nerespectarea de către titularul de licență a restricțiilor și a interdicțiilor prevăzute la art.5;

h) nerespectarea de către titularul de licență a condițiilor de licențiere prevăzute la art.16 alin.(1);

(5) Licența se retrage și în alte cazuri prevăzute expres de legislație.

(6) În cazul retragerii licenței, taxa pentru licență nu se restituie.

(7) Titularul de licență este obligat, în decurs de 10 zile lucrătoare de la data adoptării deciziei de retragere a licenței, să depună licența retrasă la autoritatea de licențiere.

(8) În caz de retragere a licenței pentru activitatea prevăzută la art.15 alin.(3), titularul acesteia este obligat să transporte și să depoziteze întreaga cantitate de materiale explozive la o persoană juridică licențiată să desfășoare depozitarea materialelor explozive cu destinație civilă, pentru a se conforma măsurilor de securitate și siguranță stabilite de autoritățile competente.

(9) În caz de retragere a licenței, titularul acesteia este obligat, în termen de 90 zile, să comercializeze sau să înstrăineze materialele explozive, care îi aparțin, persoanelor juridice licențiate să efectueze operațiuni cu acestea.

**Articolul 20.** Testarea explozivilor

(1) Testarea unor noi explozivi cu destinație civilă în vederea cunoașterii caracteristicilor și parametrilor tehnici pentru introducerea în procesul de preparare, încartușare și utilizare se va realiza numai în poligoane destinate activităților cu explozivi.

(2) Testarea în lucrări subterane sau la suprafață a unor noi explozivi cu destinație civilă se face numai de către artificieri.

**Articolul 21.** Prepararea și încartușarea amestecurilor explozive simple la locul de utilizare

(1) Prepararea și încartușarea amestecurilor explozive simple la locul de utilizare se face în spații special amenajate pe baza documentației tehnice, care întrunesc condițiile și specificațiile tehnice stabilite de Guvern.

(2) Prepararea amestecurilor explozive simple vrac se efectuează pe baza instrucțiunilor tehnice și de securitate și sănătate în muncă elaborate de către persoana juridică licențiată pentru desfășurarea operațiunilor cu materiale explozive.

(3) Cantitatea de amestec exploziv simplu vrac care se prepară nu trebuie să depășească cantitatea stabilită prin dispoziția de împușcare.

(4) În cazul în care se prepară o cantitate mai mare decât cea prevăzută prin dispoziția de împușcare, surplusul trebuie păstrat în depozite indicate la art. 22 și se va consuma în maxim 10 zile de la data preparării.

(5) În situația în care surplusul de amestec exploziv simplu vrac nu poate fi consumat în termenul de 10 zile de la data preparării se va proceda la distrugerea cantității rămasă neutilizată.

(6) În cazul preparării manuale a amestecurilor explozive simple vrac pe platformă, se vor respecta următoarele:

a) platforma se amplasează la distanța de securitate față de alte obiective și va fi prevăzută cu acoperiș de tip ușor;

b) platforma va fi împrejmuită și avertizată pentru a interzice accesul persoanelor fără atribuții de serviciu în această zonă.

(7) În cazul în careprepararea amestecurilor explozive simple vrac se efectuează mecanizat cu instalații destinate în acest scop, se vor respecta următoarele:

a) în cazul în care se folosesc instalații fixe acestea se amplasează respectând distanțele de securitate față de alte obiective, în funcție de cantitățile maxime care se prepară;

b) în cazul în care se folosesc instalații mobile, acestea se amplasează în apropierea locului de utilizare a amestecului exploziv simplu vrac și se avertizează pentru a interzice accesul persoanelor fără atribuții de serviciu în această zonă.

**Articolul 22.** Depozitarea materialelor explozive

(1) Materialele explozive pot fi depozitate numai în spații destinate în acest scop – depozite – construite și amenajate în baza unei documentații tehnice, care întrunesc condițiile și specificațiile tehnice stabilite de Guvern.

(2) Capacitatea maximă de depozitare a oricărui depozit de materialele explozive cu destinație civilă se stabilește în echivalent trotil.

(3) În situația în care un depozit de materiale explozive este utilizat de mai multe persoane juridice licențiate pentru desfășurarea operațiunilor cu materiale explozive, în baza unor contracte de custodie sau închiriere, evidențele se păstrează separat pentru fiecare agent economic de către gestionarul depozitului.

(4) Paza depozitelor de materiale explozive trebuie asigurată permanent de personal dotat cu arme de foc letale în condițiile respectării reglementărilor legale.

(5) La toate depozitele de materiale explozive se ține o evidență pe schimburi a intrărilor, ieșirilor și consumurilor de materiale explozive.

(6) Registrele de evidență a materialelor explozive, precum și documentele cu ajutorul cărora se ține evidența mișcărilor acestor produse – intrări, ieșiri, consum – au caracterul de acte cu regim special.

(7) În registrele de evidență a materialelor explozive se interzice a se efectua modificări, ștersături sau a se rupe file.

(8) Gestiunea depozitelor de materiale explozive se asigură de către gestionarul depozitului sau înlocuitorul acestuia, care sunt desemnați prin ordin de către agentul economic deținător al depozitului, din rândul artificierilor.

(9) Orice lipsă de materiale explozive trebuie anunțată imediat ce se constată, Inspectoratului de poliție care deservește teritoriul administrativ în raza căruia s-a produs evenimentul.

**Articolul 23.** Comercializarea sau transmiterea materialelor explozive

(1) Persoanele juridice care au dreptul să desfășoare activitatea prevăzută la art.15 alin.(3) pot comercializa sau transmite materiale explozive numai unei persoane juridice, care dispune de certificat de utilizator final, licențiată de autoritatea prevăzută la art.3 alin.(4), precum și notificarea producătorului sau distribuitorului, în cazul vânzării materialelor explozive unei persoane străine.

(2) Comercializarea sau transmiterea sub orice formă a materialelor explozive unui alt agent economic licențiat în domeniu, se efectuează numai dacă acesta întrunește condițiile legale de procurare, transportare, depozitare și folosire a materialelor explozive.

(3) Persoanele juridice licențiate pentru desfășurarea operațiunilor cu materiale explozive își pot rezerva dreptul de a refuza tranzacțiile atunci când există suspiciuni privind proveniența / utilizarea materialelor explozive, caz în care anunță imediat despre acest lucru autorităților de control competente.

**Articolul 24.** Transportul materialelor explozive

(1) Transportul materialelor explozive se efectuează cu mijloace de transport speciale, marcate în modul stabilit, în conformitate cu Acordul european referitor  la transportul  rutier internațional al mărfurilor periculoase (ADR), încheiat la Geneva la 30 septembrie 1957, la care Republica Moldova a aderat prin Hotărârea Parlamentului nr. 44-XIV din 4 iunie 1998.

(2) La transportul rutier conducătorii auto trebuie să respecte programul de conducere al vehiculului în conformitate cu reglementările legale.

(3) Transportul materialelor explozive cu mijloace de transport se face cu respectarea codului de clasificare, respectiv a numărului diviziunii și grupei de compatibilitate.

(4) Transportul în același mijloc de transport al materialelor explozive împreună cu alte materii sau materiale cu care acestea sunt incompatibile, precum și accesul în mijlocul de transport al persoanelor fără atribuții de serviciu în ceea ce privește transportul respectiv, sunt interzise.

(5) Paza transporturilor de materiale explozive, de la frontieră către locul de depozitare și invers, se asigură cu efectiv de poliție înarmat cu arme letale.

(6) Prin excepție de la prevederile alin.(1) și (5) în cazul transporturilor materialelor explozive de la unitatea de preparare și încartușare la depozitele proprii când acestea nu se află în cadrul aceluiași amplasament sau la locul de utilizare paza se asigură de către persoana juridică licențiată pentru desfășurarea operațiunilor cu materiale explozive.

**Articolul 25.** Tranzitul materialelor explozive

Transportul și/sau tranzitul materialelor explozive pe teritoriul Republicii Moldova de către agenții economici stabiliți în alte state se efectuează în baza actelor permisive obținute în Republica Moldova și statele în care sunt înregistrați, cu condiția respectării prevederilor Acordului european referitor  la transportul  rutier internațional al mărfurilor periculoase (ADR), fără drept de a le pune la dispoziție pe piața Republicii Moldova.

**Articolul 26.** Utilizarea și distrugerea materialelor explozive

(1) Persoanele juridice licențiate pentru desfășurarea operațiunilor cu materiale explozive trebuie să aplice, pentru produsele provenite din rateuri sau cele devenite inutilizabile, proceduri de distrugere care să asigure protecția persoanelor, obiectivelor și mediului înconjurător.

(2) Materialele explozive care sunt confiscate vor putea fi supuse procedurii de distrugere în poligoane special destinate sau pe șantierele destinate pentru utilizarea acestora, de către autoritatea prevăută la art. 3 alin. (4) de comun cu autoritatea prevăzută la art. 3 alin. (6).

(3) Operațiunea de distrugere a materialelor explozive poate fi efectuată numai în prezența reprezentantului legal a celui de la care au fost confiscate aceste produse și reprezentantului Serviciului Fiscal de Stat.

**Articolul 27.** Autorizarea operațiunilor cu materiale explozive

(1) Persoanele juridice, constituite în condițiile legii, care au dreptul să desfășoare activități prevăzute la art.15 alin.(3), pot fi autorizate, la cerere, să obțină (să procure) și să depoziteze materiale explozive admise în circuitul civil pe teritoriul Republicii Moldova.

(2) Persoanele juridice prevăzute la alin.(1) pot să obțină (procure) materiale explozive numai de la persoanele juridice străine sau din Republica Moldova licențiate să desfășoare asemenea operațiuni.

(3) Permisul pentru obținerea și depozitarea a materialelor explozive se eliberează de către autoritatea administrativă de specialitate abilitată în domeniul securității industriale.

(4) În vederea desfășurării operațiunilor de import a materialelor explozive, în condițiile prezentei legi, persoanele prevăzute la alin.(1) au obligația să solicite în prealabil permis pentru obținerea și depozitarea materialelor explozive.

(5) Permisul pentru obținerea și depozitarea materialelor explozive se acordă individual, pentru fiecare operațiune și numai pentru tipul, marca și cantitățile de materiale explozive care fac obiectul fiecărei operațiuni. Termenul de valabilitate a permiselor este de 12 luni de la data acordării. Neefectuarea în termen a operațiunii pentru care s-a acordat permisul, indiferent de motiv, conduce la anularea permisului.

(6) Pentru efectuarea operațiunilor de import, export, reexport și de tranzit al materialelor explozive, persoanele prevăzute la alin.(1) au obligația să solicite în prealabil, în condițiile prezentei legi, autorizație corespunzătoare de la Comisia interdepartamentală de control asupra exportului, reexportului, importului și a tranzitului de mărfuri strategice.

(7) Persoana juridică, în termen de 30 de zile de la efectuarea importului, exportului, reexportului sau a tranzitului trebuie să depună la autoritatea prevăzută la alin. (3) documentele în a căror bază s-a efectuat operațiunea.

(8) Decizia de refuz emisă în condițiile alin. (3) poate fi contestată conform Codului administrativ.

**Capitolul V**

**ATESTAREA ARTIFICIERILOR**

**Articolul 28.** Atestarea artificierilor pentru lucrări de preparare și/sau manipulare a materialelor explozive

(1) Persoanele fizice nu au dreptul să efectueze lucrări de preparare și/sau manipulare cu materiale explozive dacă nu fac dovada calității de artificier și nu sunt angajate la o persoană juridică licențiată, în condițiile prezentei legi, să desfășoare aceste operațiuni.

(2) Artificierii pot fi atestați, la cererea persoanei juridice pe care o reprezintă, să efectueze lucrări de preparare și/sau manipulare cu materiale explozive.

**Articolul 29.** Condițiile de atestare a artificierilor

(1) Calitatea de artificier se atribuie, în condițiile prezentei legi, cetățenilor Republicii Moldova, care îndeplinesc cumulativ următoarele condiții:

a) au împlinit vârsta de 21 ani;

b) au absolvit un curs de formare profesională pentru calificarea profesională de artificier;

c) sunt apți din punct de vedere psihologic și medical (concluzia narcologică și psihiatrică) pentru utilizarea materialelor explozive;

d) întrunesc condițiile prevăzute la art. 14 alin. (1) și nu se află în niciuna din situațiile stipulate la art. 14 alin. (2);

e) au susținut examenul de calificare prevăzut la alin. (3).

(2) Cursurile de formare profesională pentru calificarea profesională de artificier, prevăzute la alin. (1) lit. b), pot fi organizate de către persoanele juridice autorizate de Ministerul Educației, prin procedura de aprobare a programelor.

(3) Atestarea artificierilor se face în baza unui examen susținut în fața Comisiei de atestare a artificierilor, organizată de autoritatea administrativă de specialitate abilitată în domeniul securității industriale.

(4) După promovarea examenului, solicitantul trebuie să efectueze o practică timp de două luni sub supravegherea unui artificier, care are experiență în domeniu nu mai puțin de un an.

(5) Carnetul de artificier se eliberează de autoritatea administrativă de specialitate abilitată în domeniul securității industriale, pe termen nelimitat, după ce solicitantul face dovadă că întrunește condițiile prevăzute la alin. (3).

(6) Obținerea calificării de artificier conferă persoanei respective dreptul de a exercita activitatea de prepare și/sau de manipulare a materialelor explozive.

(7) Decizia de nepromovare a examenului de autorizare pentru exercitarea activității de artificier se motivează în mod corespunzător și poate fi contestată potrivit Codului administrativ.

(8) Atestarea artificierilor, precum și autorizarea fabricării, comercializării, depozitării, importului, exportului, reexportului, tranzitului materialelor explozive cu destinație civilă și/sau efectuării lucrărilor cu acestea, sunt exceptate de la procedura aprobării tacite.

**Articolul 30.** Periodicitatea testării psihologice și controlului medical

a artificierilor

(1) O dată la doi ani artificierii au obligația să susțină testarea psihologică în fața unui psiholog și să treacă controlul medical (examinarea narcologică și psihiatrică) pentru a stabili dacă aceștia sunt apți din punct de vedere psihologic și medical pentru activitatea pe care o îndeplinesc.

(2) Testarea psihologică și controlul medical se efectuează în termen de 30 de zile înainte de data expirării valabilității ultimei testări și ultimelor concluzii narcologică și psihiatrică.

**Articolul 31.** Suspendarea, anularea și retragerea carnetului de artificier

(1) Neefectuarea testării psihologice și/sau a controlului medical (examinarea narcologică și psihiatrică) în termenul scadent atrage după sine suspendarea carnetului de artificier până la momentul susținerii testării.

(2) Carnetul de artificier se anulează și se retrage de către autoritatea emitentă în următoarele cazuri:

a) ca urmare a încălcărilor grave, dacă au rezultat victime ori pagube materiale, sau ca urmare a încălcărilor repetate ale prevederilor legale referitoare la regimul materialelor explozive;

b) la întreruperea activității pentru o perioadă mai mare de 3 ani;

c) ca urmare a neefectuării testării psihologice și/sau a controlului medical (examinarea narcologică și psihiatrică) într-o perioadă mai mare de 12 luni de la data expirării valabilității ultimei testări.

(3) Titularul carnetului de artificier este obligat, în decurs de 10 zile lucrătoare de la data adoptării deciziei de anulare a carnetului de artificier, să depună carnetul anulat la organul emitent.

(4) Obținerea unui nou carnet este posibilă numai în baza unui examen de atestare, prevăzut la art. 29 alin. (3).

(5) În cazul în care, în urma susținerii testării psihologice sau controlului medical (examinarea narcologică și psihiatrică), rezultă că persoana examinată nu este aptă să exercite meseria, acesteia i se retrage dreptul de practicare a meseriei de artificier și i se anulează carnetul de artificier, cu comunicarea acestui fapt persoanei juridice al cărei angajat este persoana examinată.

(6) Decizia de suspendare, anulare și retragere a carnetului de artificier poate fi contestată conform Codului administrativ.

**Capitolul VI**

**CONFORMITATEA MATERIALELOR EXPLOZIVE**

**Articolul 32.** Prezumția de conformitate a materialelor explozive

(1) Materialele explozive conforme cu standardele de referință sau cu părți ale acestora sunt considerate a fi în conformitate cu cerințele esențiale de securitate vizate de acele standarde sau părți ale acestora, stabilite în anexa nr. 2.

(2) Declarația de conformitate atestă satisfacerea cerințelor esențiale de securitate prevăzute la anexa nr. 2.

(3) În vederea evaluării conformității explozivilor, producătorul urmează una procedurile de evaluare a conformității stabilite de Guvern.

(4) Evaluarea și reevaluarea conformității materialelor explozive se efectuează în conformitate cu legislația privind activitățile de acreditare și de evaluare a conformității în partea în care nu sunt reglementate de prezenta lege.

**Capitolul VII**

**CONTROLUL PRIVIND RESPECTAREA REGIMULUI**

**MATERIALELOR EXPLOZIVE**

**Articolul 33.** Controlul privind respectarea regimului materialelor explozive

(1) Controlul privind respectarea regimului materialelor explozive se realizează de către autoritatea administrativă de specialitate abilitată în domeniul securității industriale.

(2) Autoritatea prevăzută la alin. (1) dispune luarea tuturor măsurilor corespunzătoare, conform legislației, pentru asigurarea introducerii în circuitul civil a materialelor explozive numai în cazul în care nu pun în pericol sănătatea și securitatea persoanelor, pentru depozitarea acestora în modul corespunzător și utilizarea lor în scopul pentru care au fost produse.

(3) Autoritățile cu atribuții de control în domeniu, prin intermediul specialiștilor calificați, efectuează inspecții periodice ale materialelor explozive la introducerea lor pe teritoriul tării și în locurile de depozitare, preparare, încartușare și utilizare a acestora.

(4) La efectuarea controlului respectării regimului materialelor explozive, autoritatea de control va întreprinde măsuri corespunzătoare care vor asigura respectarea cerințelor prezentei legi privind securitatea publică, precum și protecția și siguranța persoanelor, atunci când aceste materiale sunt transportate sau utilizate în scopul pentru care au fost produse.

(5) Autoritățile cu atribuții de control în domeniu organizează și efectuează supravegherea corespunzătoare a operațiunilor cu materiale explozive introduse în circuitul civil, ținând cont de prezumția de conformitate privind materialele care poartă marca de conformitate impusă și etichetarea acestora în modul stabilit.

(6) Autoritatea abilitată cu atribuții de supraveghere a pieței poate confisca explozivul, dacă există suficiente probe care să ateste că explozivul respectiv face obiectul unei achiziționări, utilizări sau trafic ilicit, conform procedurii de confiscare prevăzute de legislație.

(7) În cazul unor amenințări grave sau al unor atentate la siguranța publică ca urmare a deținerii sau utilizării ilicite a explozivilor, precum și introducerea sau punerea la dispoziție pe piață a unor materiale explozive neconforme, autoritatea prevăzută la alin. (1), cu suportul structurii de specialitate a Poliției, poate lua toate măsurile necesare referitoare la ridicarea și depozitarea explozivilor pentru a preveni astfel de situații.

(8) Deciziile emise în condițiile alin. (6) și (7) pot fi contestate conform Codului administrativ.

**Capitolul VIII**

**DISPOZIȚII FINALE ȘI TRANZITORII**

**Articolul 34.** Dispoziții finale

(1) Prezenta lege intră în vigoare peste 6 luni de la data publicării în Monitorul Oficial al Republicii Moldova.

(2) Guvernul, în termen de 6 luni de la data publicării prezentei legi:

a) va prezenta propuneri Parlamentului privind aducerea legislației în vigoare în concordanță cu prezenta lege;

b) va aduce actele sale normative în concordanță cu prezenta lege;

c) va elabora și va adopta actele normative necesare pentru implementarea prezentei legi.

**Articolul 35.** Dispoziții tranzitorii

(1)Licența eliberată până la intrarea în vigoare a prezentei legi se consideră valabilă până la expirarea termenului de valabilitate a licenței.

(2) Operatorii economici care activează în domeniul explozivilor, în termen de 6 luni de la data intrării în vigoare a prezentei legi, vor întreprinde măsurile necesare pentru executarea prevederilor prezentei legi.

Președintele Parlamentului

Anexa nr. 1

**CLASIFICAREA MATERIALELOR EXPLOZIVE**

Substanțele și obiectele din clasa 1 trebuie să fie alocate unei diviziuni și unei grupe de compatibilitate. Codul de clasificare se compune dintr-un număr al diviziunii și litera grupei de compatibilitate.

***Definirea diviziunilor***

**Diviziunea 1.1** Substanțe și obiecte care comportă un pericol de explozie în masă (o explozie în masă este o explozie care afectează̆ într-o manieră practic instantanee cvasi-totalitatea încărcăturii).

**Diviziunea 1.2** Substanțe și obiecte care comportă un pericol de proiecție, fără pericolul unei explozii în masă.

**Diviziunea 1.3** Substanțe și obiecte care comportă un pericol de incendiu cu un pericol minor de explozie sau proiecție sau ambele, dar fără̆ pericolul unei explozii în masă,

(a)  a căror combustie dă naștere unei radiații termice considerabile; sau

(b)  care ard pe rând, cu efecte minime de explozie sau de proiecție sau altele.

**Diviziunea 1.4** Substanțe și obiecte care nu prezintă decât un pericol minor de explozie în caz de aprindere sau amorsare în timpul transportului. Efectele sunt limitate în special la colet și, în mod normal, nu dau naștere la proiecția de fragmente de dimensiuni considerabile sau la o distanță considerabilă. Un incendiu exterior nu trebuie să antreneze după̆ sine explozia practic instantanee a cvasi-totalității conținutului coletului.

**Diviziunea 1.5** Substanțe foarte puțin sensibile, care comportă un pericol de explozie în masă, a căror sensibilitate este de o asemenea natură încât, în condiții normale de transport, nu există decât o probabilitate foarte scăzută̆ de amorsare sau de trecere la combustie prin detonare. Prescripția minimă este ca acestea să nu poată̆ exploda în timpul încercării la foc exterior.

**Diviziunea 1.6** Obiecte extrem de puțin sensibile, care nu comportă pericolul de explozie în masă. Aceste obiecte conțin în principal substanțe extrem de puțin sensibile și prezintă o probabilitate neglijabilă de amorsare sau de propagare accidentală.

***NOTĂ:*** *Pericolul legat de obiectele din diviziunea 1.6 se limitează̆ la explozia unui singur obiect.*

***Definirea grupelor de compatibilitate a substanțelor și obiectelor***

**A** Substanță̆ explozivă primară.

**B** Obiect conținând o substanță̆ explozivă primară și are mai puțin de două dispozitive de protecție eficiente. Unele obiecte, cum ar fi detonatoarele de mină, ansamblurile de detonatoare de mină și amorsele cu percuție sunt incluse aici, deși nu conțin explozivi primari.

**C** Substanță̆ explozivă propulsivă sau altă substanță̆ explozivă deflagrantă sau obiect conținând o asemenea substanță̆ explozivă.

**D** Substanță̆ explozivă secundară detonantă sau praf de pușcă (pulbere neagră) sau obiect conținând o substanță̆ explozivă secundară detonantă, în toate cazurile fără̆ dispozitive de amorsare, nici încărcătură propulsivă, sau obiect conținând o substanță̆ explozivă primară și având cel puțin două dispozitive de protecție eficiente.

**E** Obiect conținând o substanță̆ explozivă secundară detonantă, fără̆ dispozitive de amorsare, cu încărcătură propulsivă (alta decât o încărcătură conținând un lichid sau un gel inflamabil sau lichide hipergolice).

**F** Obiect conținând o substanță̆ explozivă secundară detonantă, cu propriile dispozitive de amorsare, cu o încărcătură propulsivă (alta decât o încărcătură conținând un lichid sau un gel inflamabil sau lichide hipergolice), sau fără̆ încărcătură propulsivă.

**G** Substanță̆ pirotehnică sau obiect conținând o substanță̆ pirotehnică sau un obiect conținând în același timp o substanță̆ explozivă și o compoziție detonantă, incendiară, lacrimogenă sau fumigenă (altul decât un obiect hidroactiv sau conținând fosfor alb, fosfuri, o substanță̆ piroforică, un lichid sau un gel inflamabil sau lichide hipergolice).

**H** Obiect conținând în același timp o substanță̆ explozivă și fosfor alb.

**J** Obiect conținând în același timp o substanță̆ explozivă și un lichid sau un gel inflamabil.

**K** Obiect conținând în același timp o substanță̆ explozivă și un agent chimic toxic.

**L** Substanță̆ explozivă, sau obiect conținând o substanță explozivă și care prezintă un pericol special (de exemplu, datorită hidroactivităţii sale sau prezenței lichidelor hipergolice, fosfurilor sau unei substanțe piroforice) și care necesită izolarea fiecărui tip.

**N** Obiecte care conțin în principal substanțe extrem de puțin sensibile.

**S** Substanță̆ sau obiect ambalate sau concepute astfel încât să limiteze în interiorul coletului orice efect datorat unei funcționări accidentale, în afara cazului în care ambalajul este deteriorat de foc, caz în care toate efectele exploziei sau proiecției sunt suficient de reduse pentru a nu împiedica în mod considerabil lupta împotriva incendiului sau aplicarea celorlalte măsuri de urgență în imediata apropiere a coletului.

***NOTA 1:*** *Fiecare substanță̆ sau obiect ambalat într-un colet specificat nu pot fi alocate decât unei singure grupe de compatibilitate. Deoarece criteriului aplicat grupei de compatibilitate S este empiric, alocarea în această grupă este strâns legată de încercările pentru alocarea unui cod de clasificare.*

***NOTA 2:*** *Obiectele din grupele de compatibilitate* ***D*** *și* ***E*** *pot fi echipate sau ambalate în comun cu propriile lor mijloace de amorsare, cu condiția ca aceste mijloace să fie prevăzute cu cel puțin două dispozitive de protecție eficiente, destinate împiedicării unei explozii în cazul funcționării accidentale a amorsei. Asemenea obiecte și colete sunt alocate grupelor de compatibilitate* ***D*** *sau* ***E****.*

***NOTA 3:*** *Obiectele din grupele de compatibilitate* ***D*** *și* ***E*** *pot fi ambalate în comun cu propriile lor mijloace de amorsare, care nu au două dispozitive de protecție eficiente (adică̆ mijloacele de amorsare care sunt alocate grupei de compatibilitate B), sub rezerva respectării dispoziției speciale* ***MP21*** *din subsecțiunea 4.1.10 din Acordul european referitor la transportul rutier internațional al mărfurilor periculoase (ADR).* *Asemenea colete sunt alocate grupei de compatibilitate* ***D*** *sau* ***E****.*

***NOTA 4:*** *Obiectele pot fi echipate sau ambalate în comun cu mijloacele proprii de aprindere, sub rezerva ca în condiții normale de transport mijloacele de aprindere să nu poată̆ funcționa.*

***NOTA 5:*** *Obiectele din grupele de compatibilitate* ***C, D,*** *și* ***E*** *pot fi ambalate la comun. Coletele astfel obținute trebuie alocate grupei de compatibilitate* ***E****.*

### Anexa nr. 2

**CERINȚE ESENȚIALE DE SECURITATE**

**pe care trebuie să le întrunească materialele explozive**

**Capitolul I**

**CERINȚE GENERALE**

**1.** Fiecare exploziv trebuie proiectat, fabricat și furnizat in așa fel încât să prezinte un risc minim pentru securitatea vieții și sănătății oamenilor și să prevină deteriorarea proprietății și mediului, in condiții normale și previzibile, in special cu privire la regulile de securitate și practicile standard, inclusiv cele referitoare la perioada dinaintea utilizării.

**2.** Fiecare exploziv trebuie să atingă performanțele specifice declarate de producător, pentru a asigura cel mai mare grad de securitate și de fiabilitate posibil.

**3.** Fiecare exploziv trebuie să fie proiectat și fabricat in așa fel încât să poată fi neutralizat, folosindu-se tehnici corespunzătoare, cu efecte minime asupra mediului înconjurător.

**Capitolul II**

**CERINȚE SPECIALE**

**4.** La efectuarea operațiunilor cu materiale explozive trebuie să fie luate în considerare sau testate cel puțin următoarele informații și proprietăți, după caz:

a) date despre proiectare și proprietăți caracteristice, inclusiv compoziția chimică, gradul de amestecare și, după caz, dimensiunile și distribuția mărimii granulelor;

b) stabilitatea fizică și chimică a explozivului in toate condițiile mediului înconjurător in care acesta va fi expus;

c) sensibilitatea la impact și la frecare;

d) compatibilitatea tuturor componentelor din punct de vedere al stabilității lor fizice și chimice;

e) puritatea chimică a explozivului;

f) rezistența explozivului la acțiunea apei, atunci când acesta este destinat într-un mediu umed sau în prezența apei și când acțiunea apei riscă să influențeze nefavorabil securitatea sau fiabilitatea sa;

g) rezistența la temperaturi joase și înalte, atunci când explozivul este destinat păstrării sau utilizării la astfel de temperaturi și când răcirea sau încălzirea unuia dintre componenți sau a explozivului în întregime riscă să influențeze în mod nefavorabil securitatea sau fiabilitatea acestuia;

h) oportunitatea utilizării explozivului in medii cu risc (de exemplu, medii puse in pericol de atmosfere grizutoase, mase calde etc.), dacă explozivul este destinat utilizării in astfel de condiții;

i) caracteristicile de securitate destinate să evite declanșarea sau aprinderea intempestivă sau accidentală;

j) încărcarea și funcționarea corectă a explozivului atunci când acesta este utilizat cu scopul pentru care a fost creat;

k) instrucțiuni corespunzătoare și, daca este cazul, marcaje referitoare la utilizarea in condiții de securitate, depozitarea și distrugerea explozivului, scrise in limba româna sau in limba/limbile oficială/oficiale a/ale statelor membre ale Uniunii Europene sau Comunității Statelor Independente destinatare;

l) capacitatea explozivului, a învelișului și a tuturor componentelor de a rezista deteriorărilor ce pot apărea in timpul depozitarii până la data expirării specificată de producător;

m) specificarea tuturor dispozitivelor și accesoriilor necesare pentru funcționarea fiabilă și sigură a explozivilor.

**5.** Fiecare exploziv se testează în condiții reale. Dacă nu este posibilă testarea  
într-un laborator, testele se efectuează în condițiile în care urmează să fie folosit explozivul.

**6.** Explozivii minieri trebuie să respecte cel puțin următoare cerințele:

a) metoda de inițiere a explozivilor minieri trebuie să fie sigură și fiabilă, conform modului de aprindere prevăzut, și să conducă la detonarea sau deflagrația completă a explozivului minier. În cazul particular al pulberii negre, trebuie verificată capacitatea de deflagrație a acesteia;

b) explozivii minieri sub formă de cartușe trebuie să transmită detonarea de la un capăt la celălalt al lanțului de cartușe în condiții de siguranță și fiabilitate;

c) gazele produse de explozivii minieri destinați utilizării în subteran nu trebuie să conțină monoxid de carbon, gaze nitroase, alte gaze, vapori sau reziduuri solide în suspensie, în cantități care, in condiții normale de lucru, sunt dăunătoare pentru sănătate.

**7.** Fitilele detonante, fitilele de siguranță, alte fitile și tuburile de șoc trebuie să respecte cel puțin următoare cerințele:

a) învelișurile fitilelor detonante, fitilelor de siguranță, ale fitile și tuburi de șoc trebuie să aibă o rezistentă mecanică adecvată, care să permită protejarea umpluturii de explozivi în timpul expunerii la solicitări mecanice obișnuite;

b) parametrii timpilor de ardere ai fitilelor de siguranță trebuie indicați și respectați în condiții de fiabilitate;

c) fitilele detonante trebuie să poată fi inițiate în condiții fiabile, să aibă o capacitate de inițiere suficientă și să respecte cerințele referitoare la depozitare in condiții climatice speciale.

**8.** Detonatoarele (inclusiv detonatoarele cu întârziere) și releele trebuie să respecte cel puțin următoare cerințele:

a) detonatoarele trebuie să inițieze fiabil detonarea explozivilor minieri destinați folosirii împreună cu aceștia, in toate condițiile de utilizare previzibile;

b) conectoarele cu întârziere pentru fitilele detonante trebuie să poată fi inițiate fiabil;

c) capacitatea de inițiere nu trebuie să fie afectată negativ de umiditate;

d) timpii de temporizare ai detonatorilor cu întârziere trebuie să fie suficient de uniformi pentru a asigura ca probabilitatea suprapunerii timpilor de temporizare ai etapelor de timp adiacente să fie nesemnificativă;

e) caracteristicile electrice ale detonatorilor electrici trebuie să fie indicate de ambalaj (de exemplu, curent minim de funcționare, rezistentă etc.);

f) firele detonatorilor electrici trebuie să fie suficient izolate și să aibă o rezistentă mecanică suficient de mare, inclusiv soliditatea legăturii cu detonatorul, avându-se în vedere destinația acestora.

**9.** Propulsorii și carburanții pentru rachete respectă, de asemenea, următoarele cerințe:

a) aceste materiale nu trebuie să detoneze când sunt utilizate în scopul pentru care au fost destinate;

b) dacă este necesar, propulsorii trebuie să fie stabilizați împotriva descompunerii (de exemplu, cei bazați pe nitroceluloză);

c) carburanții solizi pentru rachete, când se află în formă comprimată sau turnată, nu trebuie să conțină fisuri sau bule de gaz accidentale care afectează în mod periculos funcționarea lor.